สังคมข่าวหุ้น
*... ดัชนีตลาดหุ้นแกว่งอยู่ในกรอบแคบ หรือไซด์เวย์ เพราะควานหาปัจจัยบวกใหม่ ๆ ไม่เจอ เลยต้องไปเล่นหุ้นที่มีปัจจัยหนุนแบบเฉพาะตัว และราคายังแลกการ์ด นักลงทุนคนไหนเจอก่อนและเข้าถูกจังหวะก็โชคดีไป ส่วนใครเพิ่งจะตามเข้าไป ก็ต้องเข้าเร็วออกเร็ว ไม่อย่างนั้นลุกช้าได้จ่ายรอบวงแน่ ๆ ...
9 ก.ค. 2563

คาเฟอีน
*… ดัชนีตลาดหุ้นแกว่งอยู่ในกรอบแคบ หรือไซด์เวย์ เพราะควานหาปัจจัยบวกใหม่ ๆ ไม่เจอ เลยต้องไปเล่นหุ้นที่มีปัจจัยหนุนแบบเฉพาะตัว และราคายังแลกการ์ด นักลงทุนคนไหนเจอก่อนและเข้าถูกจังหวะก็โชคดีไป ส่วนใครเพิ่งจะตามเข้าไป ก็ต้องเข้าเร็วออกเร็ว ไม่อย่างนั้นลุกช้าได้จ่ายรอบวงแน่ ๆ …
*… ภาวะตลาดหุ้นแบบนี้ มีกำไรนิดหน่อยต้องคว้าเอาไว้ก่อนนั่นแหละเป็นวิธีถูกต้องแล้ว หรือซื้อขายแบบกองโจร เพราะหากเสี่ยงรอถือไปเรื่อย ๆ จากความมั่นใจว่าเป็น “หุ้นพื้นฐาน” ก็อยากจะบอกว่าอาจจะขาดทุนได้ เกิดโควิด-19 รอบสองในประเทศเมื่อไหร่ ดัชนีกดวูบต่ำกว่า 1,300 จุดอีกแน่ ๆ และไม่รู้ว่าจะฟื้นตอนไหนอีกด้วย …
*… STGT บมจ.ศรีตรังโกลฟส์ (ประเทศไทย) “หุ้นเสี่ยยักษ์” ราคายังวิ่งต่อ ขึ้นมาทำนิวไฮอีกครั้งที่ระดับ 76.00 บาท (ปิด 74.75 บาท) นับจากเข้าเทรดวันแรกเมื่อวันที่ 2 ก.ค.ที่ผ่านมา หลังบรรดาโบรกฯ ไปประชุมร่วมกับผู้บริหาร พร้อมกับปรับราคาเป้าหมายใหม่เกือบ 80.00 บาท Forward P/E ปี 63/64 อยู่เพียง 35 เท่า เพราะแนวโน้มกำไร Q3 นี้ เห็นว่าโตเกือบ 200% ส่วนออเดอร์ล่าสุดเข้ามา เต็มกำลังการผลิตยาวไปจนถึงไตรมาส 3/2564 แล้ว นี่คือเหตุผลว่าทำไมราคาหุ้นยังพุ่งได้ต่อเนื่อง …
*… AMANAH บมจ.อะมานะฮ์ ลิสซิ่ง ราคาหุ้นร่วงต่อเนื่อง ว่ากันว่าเหตุผลส่วนหนึ่งมาจากแรงกดดันจากนโยบายของแบงก์ชาติ แต่อีกด้านก็น่าจะมี “รายใหญ่” สบจังหวะทุบหุ้นเก็บของด้วย เพราะเห็นโบรกฯ คาดการณ์ บวกกับมีข่าวว่าไตรมาส 2/2563 กำไรยังออกมาดี ไม่ขาดทุนแน่นอน ส่วนหนี้เสียยังมีการคุมเข้ม การ์ดไม่มีตก ดังนั้นใครที่ยังติดอยู่ หากทนได้ก็ทนไป ใครทนไม่ไหวก็ต้องปล่อยของให้คนทุบไปนั่นแหละ ขณะที่หุ้นไฟแนนซ์ตัวอื่น ๆ เช่น SAWAD AEONTS KTC และ MTC ต่างฟื้นกลับมากันหมดแล้ว และหุ้นเหล่านี้ P/E สูงกว่า AMANAH ทั้งนั้น …
*… บุญทักษ์ หวังเจริญ อดีตซีอีโอของแบงก์ทีเอ็มบี นอกจากจะไปนั่งอยู่ในบอร์ดของ “การบินไทย” THAI เพื่อช่วยทำแผนฟื้นฟูกิจการแล้ว ล่าสุดได้รับการแต่งตั้งเป็นรองประธานกรรมการ บมจ.แอสเสท เวิรด์ คอร์ป จำกัด (มหาชน) หรือ AWC หรือ “หุ้นเสี่ยเจริญ” จากมติของกรรมการที่มีการประชุมกันเมื่อวานนี้ (9 ก.ค.) และมีผลทันทีในวันเดียวกัน นี่แหละของจริง คนมีฝีมือ มากความสามารถ เป็นที่ต้องการของหลายองค์กร …
*… บลจ.กรุงศรี หรือ KSAM แต่งตั้ง “สุภาพร ลีนะบรรจง” ปัจจุบันรั้งตำแหน่งประธานเจ้าหน้าที่กลุ่มการลงทุน ให้รักษาการกรรมการผู้จัดการอีกตำแหน่งหนึ่งแทน “ศิริพร สินาเจริญ” ที่ได้ลาออกจากบริษัท มีผลตั้งแต่ 9 ก.ค. 2563 ส่วนเหตุผลที่ลาออก มีข่าวว่ามีความเห็นไม่ค่อยตรงกันกับกลุ่มผู้ถือหุ้นญี่ปุ่น ประกอบกับมีการชักชวนให้ไปทำงานเพื่อคุมด้านการเงินให้กับเสี่ยเจริญ “เจริญ สิริวัฒนภักดี” ก็เลยลาออก ส่วน “ฐากร ปิยะพันธ์” ประธานกรรมการ กรุงศรี คอนซูมเมอร์ นี่ก็ขอลาออกเช่นกัน ส่วนเหตุผล เจ้าตัวบอกว่าต้องการ “พักผ่อน” …
*… การแถลงข่าววานนี้ของ “กลุ่ม 4 กุมาร” ที่นำโดย “อุตตม” รมว.คลัง ไม่ได้อยู่นอกเหนือคาดการณ์ และการปรับคณะรัฐมนตรีของพล.อ.ประยุทธ์ จันทร์โอชา นายกรัฐมนตรี ก็ไม่ได้อยู่นอกเหนือคาดการณ์เช่นกัน เช่นเดียวกับคนที่จะเข้ามานั่งในครม.แทน 4 กุมาร ก็น่าจะพอรับทราบกันไปแล้ว เหลือเพียง “หัวหน้าทีมเศรษฐกิจ” ที่ตอนนี้ยังไม่รู้ว่าจะมีการปรับเปลี่ยนหรือไม่ หรือยังเป็น “สมคิด จาตุศรีพิทักษ์” อยู่ เรื่องนี้นักลงทุนในตลาดหุ้นต่างจับจ้องเช่นกัน เพราะหากเป็นคนที่พอเห็นชื่อแล้วร้อง “ยี้” น่าจะกดดัชนีลงมาพอสมควร …
*… นิยต มาศะวิสุทธิ์ เอ็มดี บริษัท บริหารสินทรัพย์สุขุมวิท จำกัด (บสส.) หรือ SAM กำลังปลื้มกับผลสำเร็จการขายทรัพย์สินรอการขาย (NPA) ภายใต้แคมเปญ “SAM NPA ค่ะ มากับฟรี! และมากับโปร!” เมื่อ 23-29 มิ.ย.ที่ผ่านมา มีลูกค้าให้ความสนใจเข้าร่วมงานและซื้อทรัพย์สินทำเลเด่นทั่วไทย ทั้งบ้านเดี่ยว ทาวน์เฮ้าส์ ที่ดินเปล่า ฯลฯ จำนวนหลายรายการ ทำให้ SAM จำหน่ายทรัพย์ NPA ได้เงินประมาณ 70 ล้านบาท